पूर्व डीईओ शिंदे पर दर्ज होगी एफआईआर
स्कूल प्राचार्य से 20 हजार रुपए की रिश्वत लेते रंगेहाथ पकड़े गए पूर्व जिला शिक्षा अधिकारी (डीईओ) किशोर शिंदे के खिलाफ एफआईआर दर्ज होगी। जनसुनवाई का प्रकरण फर्जी तरीके से निपटाने के आरोप में शिंदे पर आईपीसी की धारा 167 के तहत केस दर्ज कराया जाएगा। कलेक्टर के आदेश पर जिला पंचायत ने इसका प्रस्ताव प्रभारी डीईओ को भेज दिया है। प्रभारी डीईओ सोमवार को थाने में केस दर्ज कराएंगे।
कलेक्टर पी. नरहरि ने इस मामले में अपने स्तर पर जांच कराई थी। अक्टूबर में जनसुनवाई में सुनील रायकवार ने पुत्र के साथ वैष्णव श्री बाल मंदिर में मारपीट होने की शिकायत की थी। इसके निराकरण की जिम्मेदारी कलेक्टर ने शिंदे को दी थी। शिंदे ने प्राचार्य से 50 हजार रुपए की रिश्वत मांगी। 30 हजार रुपए दो किश्तों में लेने के बाद शिंदे ने कलेक्टर को बताया था कि शिकायतकर्ता पालक कोर्ट में चले गए हैं। केस में कुछ भी करना उचित नहीं होगा। इसके बाद जनसुनवाई में मामला नस्तीबद्ध कर दिया गया। इसी मामले में 20 हजार रुपए की और रिश्वत लेने के मामले में शिंदे को लोकायुक्त पुलिस ने रंगेहाथ पकड़ा था।
hne_Deva hin_Deva hin_Deva